
Zöld láng készítése
Fénylő zöld lángok
Könnyű fénylő zöld lángot csinálni, csak két háztartási vegyszerre van szükség ehhez a klassz kémiai kísérlethez.
Zöld lángfestéshez szükséges anyagok:

· Bórsav: Orvosi minőségű bórsav számos üzlet drogériai részlegén beszerezhető, ahol fertőtlenítőként árulják fehér por alakjában. Nem ugyanaz a vegyület, mint a bórax. Én Enoz Roach Away-t használtam, ami 99% bórsav; háztartási rovarölőszerekkel együtt árulják.

· Heet fagyállófolyadék: Autókhoz használatos vegyszerek között árulják

· Fém- vagy hőálló agyagedény

· Öngyújtó

Instrukciók zöld láng létrehozásához:

1. Önts valamennyi Heet-et az edénybe. A használt anyag mennyisége határozza meg azt, hogy mennyi ideig ég a láng. Én kb. félpohárnyi Heet-et használtam, ennyivel a láng nagyjából 10 percig égett.

2. Szórj egy kis bórsavat a folyadékba és kavard meg, hogy elkeveredjen. Én 1-2 teáskanálnyi port használtam. Nem fog mind feloldódni, úgyhogy ne aggódj, ha marad egy kicsi az edény alján.

3. Tedd az edényt hőálló felületre és gyújtsd meg az öngyújtóval. Van egy videóm a zöld lángfestésről, ha látni szeretnéd, mire számíts.

Tippek és biztonsági tudnivalók

· A bórsav egy viszonylag biztonságos háztartási vegyszer. Nyugodtan elmosogathatod az edényt folyóvízzel a lefolyóba.
· Ez egy kültéri kísérlet. Nem termel sok füstöt és nem különösebben mérgező, de nagy a hőeffektus, biztosan beindítaná a tűzjelzőt.
· Bizonyosodj meg róla, hogy hőálló felületre teszed le az edényt. Ne kövesd el az én hibámat, én a teraszon lévő üvegasztalra tettem… Ezen kívül ne használj olyan edényt, ami könnyen összetörhet. Fém- vagy hőálló agyagedény legyen, ne üveg, fa vagy műanyag.

· A Heet elsősorban metanolból áll (metil-alkoholból). Kipróbálhatod ezt a kísérletet másfajta alkoholokkal is, meg lehet csinálni etanollal, mint pl. a vodka vagy az Everclear, vagy izopropil-alkohollal (ízületi és izomfájdalmak esetén bedörzsölésre használják). Szintén kipróbálhatod más hétköznapi háztartási fémsókkal is, hogy más színű lángot kapj.
· Én pl. Heet helyett egyszer izopropil-alkoholt használtam, az eredménye olyan láng lett, ami narancssárgából kékre és zöldre váltott. Nem volt olyan látványos mint Heet-tel, de így is nagyon szép volt.

· A zöld lángfestést nagyon jól fel lehet használni Halloween-dekorációhoz üstben vagy töklámpásban.

· A kísérlethez használatos vegyi anyagokat tartsd gyermekektől és kisállatoktól távol, mivel a metanol mérgező. Olvasd el és kövesd az egyes termékek címkéjén feltüntetett biztonsági utasításokat.
Ibolyaszínű láng

Készíts mályvaszínű lángot!

Ibolyaszínű lángot nagyon könnyű előállítani, csak szórj a lángba olyan sókeveréket, amely kálium-kloridot és kálium-bitartarátot tartalmaz. Ha járatos vagy a lángfestések emissziós színképelemzésében, rájössz, hogy a káliumsók a lángot ibolya vagy mályvaszínűre festik. Nekem a színe leginkább kékes-ibolyásnak tűnik, de vörösebb lángot kaphatsz, ha egy kis stronciumot adsz a sókeverékhez a vörös láng leírása alapján.
Vedd figyelembe, hogy az ibolyaszín nem tartozik azon színek közé, amiket a szemed legerősebben érzékel. Ezen lángok finom kis ragyogását könnyen teljesen elfedhetik nyomnyi szennyezők lángfestései. Ez két dolgot jelent:

1. Használj olyan tiszta éghető oldószert, amilyen tisztát csak tudsz. Én Heet-oldószeres kezelést alkalmaztam, ami tulajdonképpen metanol. Ha a sókeveréket az égő tábortűzbe dobod, a láng színe megváltozik, de nem feltétlenül ibolyára.

2. Sókeveréket használj és ne kis káliumtartalmú sót, tehát ne kálium-klorid tartalmú normál asztali sót (nátrium-klorid). A nátrium intenzív sárga lángfestése elfedi a kálium ibolyaszínű lángfestését.

Lángfestő  spriccflaskák (porlasztók)
Spriccelj a lángba, hogy megváltozzon a színe!

A „Breakig Bad” bevezető részében a kémiatanár Walt White egy olyan kísérletet mutatott be, amiben a Bunsen-égő lángjának színét változtatta meg úgy, hogy vegyszereket spriccelt a lángba. Ezt Te is előadhatod, csak pár általános vegyszerre van szükséged, alkoholra és spriccflaskára. Itt egy lista azon fémsókról, amelyeket (biztonságosan) használhatsz lángfestéshez. Ezek a vegyi anyagok kevéssé mérgezőek és a kiváltott füst semmivel sem károsabb az egészségre, mint a hétköznapi fa füstje.
Lángfestő vegyszerek:

vörös – lítium-klorid

piros – stroncium-klorid (vészjelző fáklyában található)

narancssárga – kalcium-klorid (fehérítő por)

sárga – nátrium-klorid (asztali só) vagy nátrium-karbonát

sárgászöld – bórax (nátriumborát, hétköznapi rovarölő és tisztítószer)

zöld – réz(II)-szulfát (bizonyos, medencékhez és akváriumhoz használatos vegyszerekben található)

kék – réz(II)-klorid (laboratóriumi vegyszer, de az algaölőkben és gombaölőkben fellelhető más rézvegyületekkel is működhet)

lila – 3 egységnyi kálium-szulfát, 1 egység kálium-nitrát 

mályva – kálium-klorid 
fehér – magnézium-szulfát („Epsom-só”)

Lángfestés kivitelezése:

Ha tábortüzet vagy bármiféle más fával táplált tűz lángját színezed, akkor egyszerűen szórd a száraz fémsókat a tűzbe. A réz(II)-klorid különösképpen alkalmas erre, mert a fákban természetesen jelenlévő nátrium ezzel a vegyszerrel kék, zöld és sárga lángok keverékét adja. Mindazonáltal az égő gázlánghoz fel kell oldani a sókat egy éghető folyadékban. A legnyilvánvalóbb választás esetünkben az alkohol. A ház körül fellelhető közönséges alkoholok lehetnek pl. izopropil-alkohol vagy etanol (pl. vodka). Néhány esetben a fémsókat először fel kell oldani kis mennyiségű vízben, és utána össze kell keverni alkohollal, hogy bele lehessen spriccelni a lángba. Nem biztos, hogy az összes só fel fog oldódni, így legbiztosabb finom porrá morzsolni őket és szuszpendálni az adott folyadékban. 

Módszertani elemzés
1. Mely anyagrész szemléltetésére szolgál?

Elsősorban két anyagrészhez kapcsolható: 8. osztályban szervetlen kémiánál a fémekhez (alkáli-és alkáliföldfémek és vegyületeik) valamint 9. osztályban a gerjesztés fogalmához.
8. osztályban ezeket a kísérletek még nem magyarázhatók azzal, hogy az elektronok csak meghatározott energiájú pályákon keringhetnek, hiszen az atomról, gerjesztésről, elektronhéjakról a 9. osztályban tanulnak. Ugyanakkor abból a tényből, hogy a fémeket (s köztük az alkáli- és alkáliföldfémeket) és reakcióikat 8. osztályban már tanítjuk, következik, hogy mint jellemző tulajdonságról, a lángfestésről is itt beszéljünk.
A 8. osztályban való kísérletbemutatás mellett szól az is, hogy van két jellemző tulajdonsága, ami a gyerekeket már jóval kisebb koruktól érdekli: ezek a tűz és ragyogó színek. Látványelemeiben tehát alkalmas nemcsak a 8. osztályos, hanem ettől jóval fiatalabb gyerekek elbűvölésére is.
Érdemes a lángfestés kapcsán bevezetni az analízis fogalmát. Mindig kíváncsiak vagyunk rá, mi miből van, és miből mennyi van. Ezt szintén megértik 8. osztályos vagy annál fiatalabb gyerekek is. El lehet mondani, hogy a lángfestés egyes fémek ionjainak kimutatására is alkalmas (kvalitatív analitika), és a legtöbb ilyen analitikai módszernek meghatározott érzékenysége van. Megmutathatjuk, hogy pl. a nátriumion sárga lángfestése szinte minden vizes oldatból kimutatható, annyira érzékeny, ill. a színe annyira intenzív.
2. Hogyan mutatnám be?

A lángestést többféle módon lehet szemléltetni:

- porcelántégelybe fémcinket dobunk, ehhez adjuk a kívánt lángfestő fémion oldatát. Sósavval érjük el, hogy a belőle cink hatására fejlődő hidrogénbuborékok oldatcseppeket juttassanak az oldat feletti kisebb gőztérbe, amelybe a gázégő lángját tartva szemtanúi lehetünk a láng „színeváltozásának”.
- az adott fémvegyületet metanolban (vagy más alkoholban oldjuk), és hamumentesen égő szűrőpapírcsíkot itatunk át ezzel az oldattal. Szárítás után a szűrőpapírt meggyújtva tapasztaljuk a lángfestést.
- kiizzított fémtűt mártunk a szilárd sóba, aztán a fémtűt tartjuk a gázlángba.
- az adott vegyületet egyszerűen lángba szórjuk.
- stb.

Számomra az abszolút újdonságot a fenti cikkek közül az a kísérletleírás jelentette, amely arról szól, hogy spriccflaskával (melyiknek porlasztója van, tehát olyan, amit régen hajlakkok, manapság festékek vagy reagensek szórására alkalmaznak, s nem a laborban használt spriccflaskára gondol!) látványosabb színes lángot állíthatunk elő. Metanolban oldott fémsót spriccelünk a lángba, így amolyan színes lángcsóvát kaphatunk. Előzetes kipróbálás után én ezt mutatnám be a legszívesebben.
3. A magyarázat

Nyilván az új fogalmakat részletesebben ismertetve, az egyes részeket lediktálva, s nem a Power Point prezentációban megjelenített tömény módon magyaráznám el. Az ábrák megbeszélésével együtt minimum 10 percet kell szánni a jelenség magyarázatára (ld. Power Point bemutató). Ennek lényege az, hogy az egyes atomokban az elektronok meghatározott energiájú pályákon foglalnak helyet. (A pályaenergia kismértékben az atom sajátos elektronszerkezetétől is függ.) Az elektron gerjesztés (amely lehet fény, hő stb.) hatására magasabb energiaszintre lép. A gerjesztés megszűntével az energiaminimumra való törekvés értelmében többletenergiáját kisugározza és az eredeti, alacsonyabb energiaszintre kerül vissza. Egyes fémek vegyületei ezt az energiát látható fény tartományába eső elektromágneses sugárzás formájában adják le. Miként a magasabb és az eredeti (alapállapotú) energiaszint különbsége az egyes fémek esetében eltér, úgy tér el a kisugárzott fény energiája, hullámhossza, vagyis színe is.

4. A cikkekről:

Tartalmukat néhány helyen furcsállom. Például én nem bíztatnék senkit arra, hogy bármilyen nyílt lánggal égő folyékony anyagot tegyen töklámpásba.
Az ibolyaszínű láng elkészítéséről szóló cikk a só közvetlenül lángba szórásáról szól, de aztán azt írja, mindenképp tiszta oldószerben oldjuk fel az adott sót… Nyilvánvalóan elfelejtette a szerző tisztázni, hogy immár másfajta módszerről beszél.

A zöld lángfestés leírásánál belső ellentmondásba kerül, amikor azt írja, hogy a reakció nem termel sok füstöt csak hőt. Aztán beindítja a „füstjelzőt” (smoke alarm). Logikusabb lett volna hőérzékelőt vagy legalább tűzjelzőt írni.

A leírások nyelvezete szintén szokatlan, ennek magyarázata valószínűleg az, hogy a szerző amerikai, így a stílusa és a szóhasználata is az. A fordítást eredetileg nem szó szerint, hanem szöveghűen végeztem, de több helyen is kifejezetten bután hangzott. Tehát szabad fordítást készítettem, de még így is lehetne rajta javítani.
Hétköznapi jelenségként a lángfestés tárgyalásakor meg lehet említeni a sós leves kifutását is, ami a kék gázlángot sárgára festi.

